ET Euroopa Liidu Teataja C 122/3

Teatis isikule ja üksustele, kelle suhtes kohaldatakse piiravaid meetmeid, mis on sätestatud nõukogu otsuses (ÜVJP) 2016/849 (mis käsitleb Korea Rahvademokraatliku Vabariigi vastu suunatud piiravaid meetmeid), mida rakendatakse nõukogu rakendusotsusega (ÜVJP) 2018/551, ja nõukogu määruses (EL) 2017/1509 (mis käsitleb Korea Rahvademokraatliku Vabariigi vastu suunatud piiravaid meetmeid), mida rakendatakse nõukogu rakendusmäärusega (EL) 2018/548

(2018/C 122/02)

Nõukogu rakendusotsusega (ÜVJP) 2018/551 (1) rakendatava nõukogu otsuse (ÜVJP) 2016/849 (2) (mis käsitleb Korea Rahvademokraatliku Vabariigi vastu suunatud piiravaid meetmeid) I lisas ning nõukogu rakendusmäärusega (EL) 2018/548 (3) rakendatava nõukogu määruse (EL) 2017/1509 (4) (mis käsitleb Korea Rahvademokraatliku Vabariigi vastu suunatud piiravaid meetmeid) XIII lisas esitatud loetellu kantud isikule ja üksustele tehakse teatavaks järgmine teave.

Ühinenud Rahvaste Organisatsiooni Julgeolekunõukogu komitee otsustas 30. märtsil 2018 lisada ühe isiku ja 21 üksust nende isikute ja üksuste loetellu, kelle suhtes kohaldatakse ÜRO Julgeolekunõukogu resolutsioonis 1718 (2006) sätestatud meetmeid.

Asjaomane isik ja asjaomased üksused võivad igal ajal esitada resolutsiooni 1718 (2006) kohaselt asutatud ÜRO Julgeolekunõukogu komiteele koos asjakohaste täiendavate dokumentidega taotluse, et otsus nende kandmise kohta ÜRO loetellu vaadataks läbi. Selline taotlus tuleks saata järgmisel aadressil:

United Nations – Focal point for delisting Security Council Subsidiary Organs Branch Room S-3055 E New York, NY 10017 United States of America

Lisateabe saamiseks vt: https://www.un.org/sc/suborg/en/sanctions/1718

Tulenevalt ÜRO otsusest on Euroopa Liidu Nõukogu otsustanud, et asjaomane isik ja asjaomased üksused, kelle ÜRO Julgeolekunõukogu kandis loetellu, tuleks lisada nende isikute ja üksuste loetellu, kelle suhtes kohaldatakse otsuse (ÜVJP) 2016/849 (mis käsitleb Korea Rahvademokraatliku Vabariigi vastu suunatud piiravaid meetmeid) I lisas ning määruse (EL) 2017/1509 (mis käsitleb Korea Rahvademokraatliku Vabariigi vastu suunatud piiravaid meetmeid) XIII lisas sätestatud piiravaid meetmeid. Nende isikute ja üksuste loetellu kandmise põhjused on esitatud nimetatud lisade vastavates kannetes.

Asjaomase isiku ja asjaomaste üksuste tähelepanu juhitakse võimalusele taotleda asjaomase liikmesriigi või asjaomaste liikmesriikide pädevatelt asutustelt, kelle veebisaitide aadressid on märgitud määruse (EL) 2017/1509 I lisas, luba külmutatud rahaliste vahendite kasutamiseks põhivajadusteks või erimakseteks (vt määruse artikkel 35).

Asjaomane isik ja asjaomased üksused võivad esitada nõukogule järgmisel aadressil koos täiendavate dokumentidega taotluse, et otsus nende kandmise kohta eespool nimetatud loetellu vaadataks uuesti läbi:

Council of the European Union General Secretariat DG C 1C - Horizontal Issues Rue de la Loi / Wetstraat 175 1048 Bruxelles/Brussel BELGIQUE/BELGIË e-post: sanctions@consilium.europa.eu

Samuti juhitakse asjaomase isiku ja asjaomaste üksuste tähelepanu võimalusele vaidlustada nõukogu otsus Euroopa Liidu Üldkohtus Euroopa Liidu toimimise lepingu artikli 275 teises lõigus ning artikli 263 neljandas ja kuuendas lõigus sätestatud tingimuste kohaselt.

(1) ELT L 91, 9.4.2018, lk 16.

(2) ELT L 141, 28.5.2016, lk 79.

(3) ELT L 91, 9.4.2018, lk 2.

(4) ELT L 224, 31.8.2017, lk 1.